Филозофски факултет

Одељење за филозофију

01/1, бр. сл.

У Београду, 22.04.2020. године

**Декану Филозофског факултета и председавајућем Наставно-научног већа**

**Проф. др Миомиру Деспотовићу**

**Секретарки Наставно-научног већа**

**Драгани Станисављевић**

Поштовани проф. Деспотовићу, поштована г-ђо Станисављевић,

Одељење за филозофију је на електронској седници одржаној од 21.04.2020. до 22.04.2020. године донело одлуку да предложи тачку дневног реда предстојеће седнице Наставно-научног већа Филозофског факултета која ће се одржати електронским путем 29/30.04.2020. године под насловом: „Захтев Филозофског факултета у Београду за одржавање електронске седнице Већа друштвено-хуманистичких наука Универзитета у Београду“, као и да се чланови Наставно-научног већа изјасне о предлогу Одељења за филозофију.

На Одељењу за филозофију тренутно 8 од укупно 27 наставника чека да се заврши процедура унапређења или реизбора на седници Већа друштвено-хуманистичких наука Универзитета у Београду, што чини готово трећину наставника само на Одељењу за филозофију.

Имајући у виду могуће проблеме у извођењу наставе и одржавању испита по истеку уговора о раду поменутих наставника, молимо Вас да предложену тачку уврстите у дневни ред предстојеће седнице како би чланови Наставно-научног већа Филозофског факултета могли да се изјасне о предложеном тексту који Вам достављамо у наставку овог дописа.

Одељење за филозофију Филозофског факултета апелује на све чланове Већа друштвено-хуманистичких наука које је делегирао Филозофски факултет и Управу Факултета да хитно покрену иницијативу за заказивање електронске седнице Већа друштвено-хуманистичких наука Универзитета у Београду.

С поштовањем,

Управник Одељења за филозофију

Проф. др Ненад Цекић, с.р.

ПРЕДМЕТ: Захтев Филозофског факултета у Београду ректорки Универзитета у Београду проф. др Иванки Поповић да се организује електронска седница Већа друштвено-хуманистичких наука Универзитета у Београду

Поштована проф. Поповић,

Пошто се крај ванредних околности у којима се налазимо не назире, апелујемо на Вас да по узору на електронске седнице Сената Универзитета у Београду и Наставно-научног већа Филозофског факултета што пре организујете електронску седницу Већа друштвено-хуманистичких наука Универзитета у Београду на којој ће коначно бити донете одлуке о изборима наставника чији предлози су на дневном реду овог Већа још од јануара 2020. године.

О разлозима недостатка кворума за доношење таквих одлука на претходне две регуларне седнице информисани смо искључиво незванично. Међу тим разлозима се посебно наглашава да Филолошки факултет још увек у Веће није делегирао своје представнике. Међутим, и без њих тренутни број активних чланова Већа довољан за кворум и правоснажно одлучивање.

Велики број универзитетских наставника из области друштвено-хуманистичких наука, још од почетка ове године ишчекује одлуку о избору у одговарајућа звања. Уз нелагоду коју ствара неизвесност термина одржавања седнице, још више нас брине чињеница да ће у многим случајевима бити пробијени законски рокови за окончање поступка избора. Нашу забринутост додатно појачава изостанак правовремених званичних информација. Потпуни изостанак интерне комуникације у потпуном је нескладу са јавно прокламованом посвећеношћу транспарентности и поштовању процедура кључних за интегритет и функционисање нашег Универзитета.

Ако се седница Већа друштвено-хуманистичких наука не одржи у најскорије време, наше колегинице и колеге чија су радна права и будућност на Универзитету угрожени биће принуђене да правну и сваку другу помоћ потраже како на Универзитету, тако и ван њега.